b'\n_START_ARTICLE_\nL\xc3\xa4nsituulten virta\n_START_PARAGRAPH_\nL\xc3\xa4nsituulten virta on Antarktista ymp\xc3\xa4r\xc3\xb6iviss\xc3\xa4 meriss\xc3\xa4 l\xc3\xa4nnest\xc3\xa4 it\xc3\xa4\xc3\xa4n kiert\xc3\xa4v\xc3\xa4 kylm\xc3\xa4 merivirta, joka kiert\xc3\xa4\xc3\xa4 p\xc3\xa4\xc3\xa4ttym\xc3\xa4tt\xc3\xb6m\xc3\xa4n\xc3\xa4 keh\xc3\xa4n\xc3\xa4 Antarktiksen ymp\xc3\xa4ri. L\xc3\xa4nsituulten virrasta haarautuvat pohjoiseen Perunvirta, Benguelanvirta ja L\xc3\xa4nsi-Australian virta. L\xc3\xa4nsituulten virta erist\xc3\xa4\xc3\xa4 Etel\xc3\xa4mantereen globaalista l\xc3\xa4mm\xc3\xb6nkierrosta pit\xc3\xa4en yll\xc3\xa4 sen hyist\xc3\xa4 ilmastoa. Nimens\xc3\xa4 L\xc3\xa4nsituulten virta on saanut alueella vallitsevista hyvin voimakkaista l\xc3\xa4nsituulista, joiden nopeus saattaa olla 20\xe2\x80\x9330 m/s._NEWLINE_L\xc3\xa4nsituulten virta on Etel\xc3\xa4isen j\xc3\xa4\xc3\xa4meren dominoiva merivirta. Merenk\xc3\xa4vij\xc3\xa4t ovat tunteneet sen jo kauan. Virta yhdist\xc3\xa4\xc3\xa4 Atlantin, Intian valtameren sek\xc3\xa4 Tyynenmeren altaat ja toimii siten p\xc3\xa4\xc3\xa4asiallisena vesimassan vaihtajana n\xc3\xa4iden merien v\xc3\xa4lill\xc3\xa4._NEWLINE_Niinkutsuttu klipperireitti kulkee L\xc3\xa4nsituulten virtaa pitkin Hyv\xc3\xa4ntoivonniemelt\xc3\xa4 Australiaan ja edelleen Kap Hornille asti. Reitti oli purjealusten aikakaudella p\xc3\xa4\xc3\xa4asiallinen rahtireitti maailman ymp\xc3\xa4ri. Se on yh\xc3\xa4 edelleen t\xc3\xa4n\xc3\xa4kin p\xc3\xa4iv\xc3\xa4n\xc3\xa4 nopein reitti purjehtien maailman ymp\xc3\xa4ri, ja kilpapurjehtijat k\xc3\xa4ytt\xc3\xa4v\xc3\xa4t t\xc3\xa4t\xc3\xa4 reitti\xc3\xa4._NEWLINE_L\xc3\xa4nsituulten virta on maailman voimakkain merivirta, ja se kuljettaa noin kymmenen kertaa enemm\xc3\xa4n vett\xc3\xa4 kuin Golfvirta. Voimakkaimmillaan virtaus on Etel\xc3\xa4-Amerikan ja Antarktiksen v\xc3\xa4lisess\xc3\xa4 Drakensalmessa.'